Euroopa Liidu Teataja L 177 , 05/07/1991 Lk 0022 - 0024

Soomekeelne eriväljaanne: Peatükk 5 Köide 5 Lk 0042

Rootsikeelne eriväljaanne: Peatükk 5 Köide 5 Lk 0042



Komisjoni direktiiv, 29. mai 1991, soovituslike piirnormide kehtestamise kohta, et rakendada nõukogu direktiivi 80/1107/EMÜ töötajate kaitse kohta ohtude eest, mis tulenevad kokkupuutest keemiliste, füüsikaliste ja bioloogiliste mõjuritega tööl (91/322/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 27. novembri 1980. aasta direktiivi 80/1107/EMÜ töötajate kaitse kohta ohtude eest, mis tulenevad kokkupuutest keemiliste, füüsikaliste ja bioloogiliste mõjuritega tööl [1] (viimati muudetud direktiiviga 88/642/EMÜ [2]), eriti selle artikli 8 lõike 4 esimest lõiku, võttes arvesse tööohutuse, töötervishoiu ja tööhügieeni nõuandekomitee arvamust ning arvestades, et: direktiivi 80/1107/EMÜ artikli 8 lõike 4 kolmandas lõigus on ette nähtud, et soovituslikud piirnormid peavad kajastama teaduslikel andmetel põhinevaid ekspertide hinnanguid; kõnealuste piirnormide kinnitamise eesmärk on tingimuste ühtlustamine kõnealuses valdkonnas ja samas juba saavutatu säilitamine; käesolev direktiiv on konkreetne samm siseturu sotsiaalse mõõtme väljaarendamisel; töökeskkonna ohutegurite piirnorme tuleks pidada oluliseks osaks üldises korralduses, mille kohaselt tagatakse töötajate tervisekaitse tööl; töökeskkonna ohutegurite piirnormide esialgse loetelu saab kehtestada mõjurite puhul, mille kohta liikmesriikides on juba olemas samasugused piirnormid, eelistades töökohas esinevaid ja töötajate tervisele tõenäoliselt mõju avaldavaid mõjureid; tervisele avaldatava mõju osas saab kõnealuse loetelu rajada olemasolevatele teaduslikele andmetele, kuigi teatavate mõjurite kohta on andmeid väga vähe; lisaks võib osutuda vajalikuks kehtestada töökeskkonna ohutegurite piirnormid lühema aja kohta, võttes arvesse ainetega lühiajalisest kokkupuutest tulenevat mõju; direktiiv 80/1107/EMÜ sisaldab võrdlusmeetodit, mis hõlmab muu hulgas ainetega kokkupuute hindamist ja töökeskkonna ohutegurite piirnormide mõõtmisstrateegiat; pidades silmas, kui tähtis on saada töökeskkonna ohutegurite piirnormide kohta usaldusväärseid mõõtmistulemusi, võib tulevikus osutuda vajalikuks kehtestada vastavad võrdlusmeetodid; töökeskkonna ohutegurite piirnormid on vaja uuesti üle vaadata ja neid korrigeerida, kui uutest teaduslikest andmetest ilmneb, et nad on aegunud; mõne aine puhul on parima võimaliku kaitse tagamiseks vaja tulevikus arvestada kõiki absorbeerumisviise, sealhulgas läbi naha tungimise võimalust; käesolevas direktiivis ettenähtud meetmed on kooskõlas direktiivi 80/1107/EMÜ artikli 9 kohaselt asutatud komitee arvamusega, ON VASTU VÕTNUD KÄESOLEVA DIREKTIIVI: Artikkel 1 Lisas loetletakse soovituslikud piirnormid, mida liikmesriigid peavad arvesse võtma muu hulgas direktiivi 80/1107/EMÜ artikli 4 lõike 4 punktis b osutatud piirnormide kehtestamisel. Artikkel 2 1. Liikmesriigid peavad käesoleva direktiivi järgimiseks vajalikud õigusnormid jõustama 31. detsembriks 1993. Liikmesriigid teatavad sellest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. 2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti. Artikkel 3 Käesolev direktiiv on adresseeritud liikmesriikidele. Brüssel, 29. mai 1991 Komisjoni nimel komisjoni liige Vasso Papandreou [1] EÜT L 327, 3.12.1980, lk 8. [2] EÜT L 356, 24.12.1988, lk 74. -------------------------------------------------- LISA SOOVITUSLIKUD OHTLIKE AINETE PIIRNORMID TÖÖKESKKONNAS EINECS [1] | CAS [2] | Aine nimetus | [3]Piirnormid | mg/m3 [4] | ppm [5] | 2001933 | 54-11-5 | Nikotiin [6] | 0,5 | — | 2005791 | 64-18-6 | Sipelghape | 9 | 5 | 2005807 | 64-19-7 | Äädikhape | 25 | 10 | 2006596 | 67-56-1 | Metanool | 260 | 200 | 2008352 | 75-05-8 | Atsetonitriil | 70 | 40 | 2018659 | 88-89-1 | Pikriinhape [6] | 0,1 | — | 2020495 | 91-20-3 | Naftaleen | 50 | 10 | 2027160 | 98-95-3 | Nitrobenseen | 5 | 1 | 2035852 | 108-46-3 | Resortsinool [6] | 45 | 10 | 2037163 | 109-89-7 | Dietüülamiin | 30 | 10 | 2038099 | 110-86-1 | Püridiin [6] | 15 | 5 | 2046969 | 124-38-9 | Süsinikdioksiid | 9000 | 5000 | 2056343 | 144-62-7 | Oksaalhape [6] | 1 | — | 2069923 | 420-04-2 | Tsüaanamiid [6] | 2 | — | 2151373 | 1305-62-0 | Kaltsiumdihüdroksiid [6] | 5 | — | 2152361 | 1314-56-3 | Difosforpentaoksiid [6] | 1 | — | 2152424 | 1314-80-3 | Difosforpentasulfiid [6] | 1 | — | 2152932 | 1319-77-3 | Kresoolid (kõik isomeerid) [6] | 22 | 5 | 2311161 | 7440-06-4 | Plaatina (metall) [6] | 1 | — | 2314843 | 7580-67-8 | Liitiumhüdriid [6] | 0,025 | — | 2317781 | 7726-95-6 | Bromiin [6] | 0,7 | 0,1 | 2330603 | 10026-13-8 | Fosforpentakloriid [6] | 1 | — | 2332710 | 10102-43-9 | Lämmastikmonooksiid | 30 | 25 | | 8003-34-7 | Püreeter | 5 | — | | | Baarium (lahustuvates ühendites Ba) [6] | 0,5 | — | | | Hõbe (lahustuvates ühendites Ag) [6] | 0,01 | — | | | Tina (anorgaanilistes ühendites Sn) [6] | 2 | — | [1] EINECS — Euroopa kaubanduslike keemiliste ainete loetelu [2] CAS — Chemical Abstract Service'i number [3] Mõõdetud või arvutatud kaheksatunnise vaatlusperioodi jooksul. [4] mg/m3 = milligrammi õhu kuupmeetri kohta 20 °C ja 101,3 kPa (760 mm elavhõbedasammast) juures. [5] ppm = mahumiljondikku õhus (ml/m3). [6] Olemasolevad teaduslikud andmed mõju kohta tervisele näivad olevat eriti piiratud. --------------------------------------------------